AlexejDobrolubov/national_council_slovak_2010 huggingface dataset:
90. schôdza NR SR - 8.deň - A. dopoludnia
Dátum: 2023-05-12
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

110. Ďakujem pekne za slovo, pán predsedajúci. Pán kolega Milan Vetrák, no, čím dlhšie vás počúvam alebo čím dlhšie ťa počúvam, tým som presvedčenejší, že tento zákon, si myslím, že nič nevyrieši, že je to len taká predvolebná agenda. Zároveň však si myslím, že keď nás alebo ťa počúval bežný človek, že nemal aleže vôbec šancu rozumieť tomu, tomu, čo si hovoril. A ja skúsim mať len jednu takú úplne základnú otázku z pohľadu bežného človeka. Bežný zamestnanec pozná hmotnú zodpovednosť, všetci skladníci, všetci zamestnanci, proste v rôznych odvetviach, ako trojnásobok svojho platu. To znamená, keď spôsobí škodu zamestnávateľovi, tak je mu možné ju zosobniť do výšky trojnásobku platu a, prosím, že pre jednoduchého človeka toto nejak skús vysvetliť, že ako tento zákon by mal fungovať. Takto nejak, že teda ten zodpovedný proste do výšky trojnásobku platu zodpovedá kľudne za nejakú mnohomiliónovú škodu alebo ako to teda bude? Fakt tak úplne že jednoducho, čo by si z toho vedel zobrať bežný, bežný človek. Ďakujem.
90. schôdza NR SR - 8.deň - A. dopoludnia
Dátum: 2023-05-12
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

90. Ďakujem pekne za slovo, pán predsedajúci. Kolega Tomáš Valášek, určite sa všetci zhodneme, samozrejme, na potrebe nezávislej a kvalitnej RTVS, ktorá by garantovala slobodu vyjadrovania, to je naprosto jasné. No ale zároveň mám teda výhrady k tvojmu vystúpeniu, ktoré by som si dovolil tlmočiť. Ani s tým prijatým zákonom, no bol prijatý proste ako súčasť dohody ku rozpočtu, bolo to zrušenie koncesionárskych poplatkov, ale v žiadnom prípade to nebolo, že by RTVS bola bez peňazí, v tom návrhu je garantované financovanie a dokonca aj ročná valorizácia. Čiže toto nie je pravda, že, že by proste to finan... že to financovanie zabezpečované nebolo. Čo sa snažíme teraz, je zabezpečiť lepšie, efektívnejšie financovanie zavesené teda na promile z hrubého domáceho produktu. Takže to bola jedna nepresnosť v tvojom vystúpení, pán poslanec. No a druhá vec, koncesionárske poplatky. No možno v ideálnom svete garantujú nezávislosť, ale tá realita Slovenska bola taká, že boli dlhodobo nezvyšované, práve naopak, dokonca sa z nich vlastne robili zľavy, a tým pádom ten ich výnos bol stále menší a tá televízia proste nebola nezávislá už len preto, pretože iba polovica potrebných príjmov pochádzala z koncesionárskych poplatkov, zvyšná polovica bola rôzne zmluvy so štátom a teda rôzne dotácie. Takže nefungovalo to. Desať rokov sa nedvíhali, nefungovalo to. No takže, takže toľko. Potom, samozrejme, ešte aj ten samotný výber tých koncesionárskych poplatkov je veľmi nákladný, robí to problémy samotnej televízii, proste to, to fakt že vysoké percento tých poplatkov vôbec bolo použité na tú celú správu, na vymáhanie. Do toho to jednoducho firmy musia platiť. Takto to nie je cesta, je lepšia cesta proste to zavesiť na ten... (Prerušenie vystúpenia časomerom.)
90. schôdza NR SR - 8.deň - A. dopoludnia
Dátum: 2023-05-12
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

26. Ďakujem pekne. No ďakujem, kolegovia, za pripomienky. Začnem Tomášom Tarabom. No povedzme to inak, že čo by pomohlo, no možne keby sme takýto zákon mali tri roky dozadu, už tam by bolo vidieť, že čo to napríklad pomohlo. Ďalšia vec je, presne tak, my nikoho nikam a do ničoho nenútime. Ľudia kryptomeny používajú, áno, ľudia, niektorí, sa aj popálili na kryptomenách. Zároveň nikde nie je povedané, že kryptomeny skončili. Toto všetko je na ľuďoch a robiť, že štát by mal niekoho že demotivovať no napríklad takýmto brutálnym daňovým zaťažením, toto tiež nie je úloha. Proste my nedávame žiadne výhody, žiadne nútenie a jednoducho dávame zmysluplné podmienky. Táto kryptomenová ekonomika funguje, sú krajiny, kde to je, áno, je to volatilné, áno, má to svoje výkyvy, ale jednoducho treba tie podmienky nastaviť. Koniec koncov podmienky nastavuje aj Európska únia, takže aj z toho je vidieť, že teda to prostredie je a nejaké, nejaké pravidlá tam treba dať, takže toto, o toto sa snažíme. Áno, čo sa týka, ďakujem kolegovi Peťovi Cmorejovi za doplnenie, presne tak, toto nie je žiadne spájanie a žiadne proste dôchodkové sporenie kryptomien, hej? Sú to tri izolované body, nazvime to tri články, v tom našom návrhu, ktoré sme takto vložili do jedného návrhu. Toľko za mňa. Ďakujem pekne.
88. schôdza NR SR - 11.deň - B. popoludní
Dátum: 2023-03-30
Poslanec: Vetrák, Milan (OĽANO)
Druh vystúpenia: Vystúpenie v rozprave

68. Tak ďakujem, pán predsedajúci. Vážené pani kolegyne, vážení páni kolegovia, na úvod len krátko, ja potom ešte v rámci rozpravy prednesiem aj pozmeňujúci návrh, a teda budem vystupovať podľa toho, ako teda budú ostatní poslanci kolegovia a kolegyne reagovať. To, čo sa snažíme zaviesť týmto návrhom zákona, je, aby sme stabilizovali právne prostredie vo vzťahu k podnikateľom, a to tak, že chceme, aby návrhy zákonov, ktoré sa schvaľujú v parlamente, ak majú dopad na podnikateľské prostredie, tak nadobúdali účinnosť k 1. januáru alebo k 1. júlu príslušného roka. Takto to bolo nadefinované aj v programovom vyhlásení vlády, tak sme to mali aj my vo volebnom programe ako jednu z priorít, a takýmto spôsobom sme to aj navrhli do prvého čítania s tým, že prebehla v prvom čítaní rozprava, boli viaceré pripomienky, ktoré smerovali k tomu, že je to príliš prísne pravidlo, ak sa tam nedajú určité výnimky. Tie výnimky aj spomeniem potom v tom pozmeňujúcom návrhu a vysvetlím. A takisto sme ešte upravovali proces, ako sa dopracovať k tomu, že prebehne aj nejaká verifikácia toho, či povedzme poslanec keď podá zákon a uvedie, že má vplyv, nemá vplyv na podnikateľské prostredie, tak ako sa verifikuje to, že je to naozaj pravdivá informácia. Čiže toto všetko odznie v pozmeňujúcom návrhu, ktorý potom v rámci rozpravy prednesiem, s tým, že je snaha vylepšiť ten pôvodne predložený návrh zákona, no a tak teším sa na vaše pripomienky, na, na rozpravu, ktorá, ktorá príde, a zodpoviem takisto rád všetky otázky, ktoré, alebo nejasnosti, ktoré súvisia s týmto návrhom zákona. Zatiaľ toľko na úvod. Ďakujem pekne za slovo.
9. schôdza NR SR - 6.deň - A. dopoludnia
Dátum: 2020-07-15
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

115. Ďakujem za slovo. Pán Žiak, opakovane ste spomínali, že žena má právo rozhodovať o vlastnom tele. No ja nie som celkom o tom presvedčený (ruch v sále a zaznievanie gongu), že vlastne ten fetus je jej vlastné telo. V podstate už v prvých týždňoch sú tam zá..., sú tam zárodky jednotlivých orgánov. Už v piatom týždni môžte na sonografe zistiť pohyb srdca. On sa vyvíja a tá ontogenéza alebo tá, vývoj tých orgánov prebieha do 12. týždňa, kedy sú už úplne kompletné. Čiže tvrdiť, že rozhoduje celkom o vlastnom tele, neni to jej vlastné telo. To by musela mať potom dve hlavy, štyri ruky, dve, dva srdcia a podobne. Potom hovoríte, že teda nemáme na to žiadne medicínske argumenty, že nie sú, no a práve toto sú tie argumenty, že v podstate tá ontogenéza postupne prebieha a takto sa vlastne, vlastne to embryo rastie. To, že žena na to nepríde do ôsmich týždňov, je možné, ale pokiaľ má pravidelný sexuálny styk (povedané so smiechom) a takto, tak môže s tým rátať, že bude tehotná. Takže to sú také medicínske, medicínsky pohľad na to. Viete, my máme veľmi zlé demografické parametre na Slovensku. Keď som to pozeral, v podstate v dnešnej dobe vychádza na jednu ženu jeden a pol dieťaťa, ideálne by bolo, aby tá pôrodnosť bola 2,1, čo nedosahujeme. Takže aj cieľom týchto zákonov je, aby sme mali viacej detí, lebo však položme si otázku, pre koho budujeme Slovensko. Pre migrantov, aby sme sem zvážali ľudí, alebo si chceme vlastne takto pomôcť, aby sme mali, alebo sa mal kto o nás postarať, aby sa nezrútil dôchodkový systém? Takže asi takto aj z toho medicínskeho hľadiska. Ďakujem.
9. schôdza NR SR - 5.deň - B. popoludní
Dátum: 2020-07-14
Poslanec: Urban, Miroslav (ĽS Naše Slovensko)
Druh vystúpenia: Vystúpenie

226. Vážený pán predsedajúci, vážené pani poslankyne, vážení páni poslanci, v súlade s § 80 ods. 1 zákona o rokovacom poriadku som bol určený Výborom Národnej rady pre zdravotníctvo za spravodajcu k návrhu uvedeného zákona (tlač 143 a tlač 144). Predkladám informáciu k predloženému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre ľudské práva a národnostné menšiny a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo a odporúčam, aby predmetný návrh zákona výbory prerokovali do 11. septembra 2020 a gestorský výbor do 14. septembra 2020. Prosím, pán predseda, otvorte všeobecnú zlúčenú rozpravu k uvedeným návrhom zákona. Ďakujem.
8. schôdza NR SR - 5.deň - A. dopoludnia
Dátum: 2020-06-10
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

14. Ďakujem za slovo. Pán Dostál, vy asi nepatríte medzi spomínaných 866 účastníkov Protikomunistického odboja, ktorí sú v tejto správe spomínaní, keďže ste prispievali do časopisu Nové slovo. Mňa zaujalo v tej správe, že je tam za 14 rokov, tento Ústav pamäti národa v našom 5-miliónovom národe vlastne priznal postavenie účastníkov Protikomunistického odboja 866 ľuďom. Mne sa to teda zdá dosť málo v takejto 5-miliónovej krajine, že toľko odbojárov protikomunistických bolo len v takomto počte. Myslím si, že každý ten systém, ktorý tu bol, mal svoje zápory aj klady isté. Určite tí prenasledovaní politickí väzni a podobne, kňazi, to si zaslúži rešpekt. Len myslím, že v tom systéme nebolo všetok zlé. O tom svedčí aj ten malý počet vlastne tých priznaných protikomunistických odbojárov, taký pekný výraz. Ja si myslím, že aj tento náš systém možno o dvadsať, tridsať rokov bude hodnotiť Ústav pamäti národa, ak ešte bude existovať, a tak isto sa bude sa prehodnocovať to, čo sa tu dialo, ako nakoľko si myslím, že sa tu začína uplatňovať taká totalita jedného názoru, totalita peňazí a ozaj v dnešnej dobe prebieha politické prenasledovanie oponentov súčasnej koalície. Ďakujem.
8. schôdza NR SR - 4.deň - B. popoludní
Dátum: 2020-06-09
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

217. Ďakujem za slovo. Vážený pán poslanec Kuriak, je zaujímavé, že toľko koaličných poslancov súhlasí s návrhom tohto zákona, ale, bohužiaľ, nemôže zaňho zahlasovať, lebo koronakríza. Lenže tá koronakríza môže trvať ešte celé roky. Potom príde ďalšia kríza, ďalšie problémy. Dobre vieme, že počas tej koronakrízy mali obchodné reťazce neuveriteľné tržby, ako cez Vianoce. Stále sa vyhovárať na koronakrízu, myslím si, že to nie je adekvátne. Druhá vec je, ja si myslím, že tá psychohygiena tých pracovníkov je veľmi dôležitá a oddýchnutí, motivovaní zdravot... teda pracovníci sú omnoho výkonnejší, podávajú lepšie pracovné výkony, takže určite aj z tohto hľadiska psychohygieny. To nie je náboženská otázka, ale tá voľná nedeľa má aj tento aspekt, ktorý je veľmi dôležitý. A keď ste vy takto známi, to OĽANO, rôznymi internetovými prieskumami, čo tak si spraviť prieskum na túto otázku a podľa toho sa riadiť, keď reprezentujete ľudí a tieto názory? Alebo nech zasadne dajaké kolégium zase vašich nejakých odborníkov z rôznych oblastí a nech sa teda vyjadrí aj k tejto problematike. Ďakujem.
8. schôdza NR SR - 1.deň - B. popoludní
Dátum: 2020-06-03
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

152. Ďakujem za slovo. Vážený pán podpredseda parlamentu, pán Šeliga, ja teda nepamätám si, kedy naposledy na krajinu NATO zaútočili nejaké iné krajiny. Posledne to bol asi útok Turecka na Cyprus a neviem, Cyprus bol v tom čase v NATO, ale o žiadnom útoku na krajinu NATO z iných krajín neviem. To ste vraveli, že to má byť ako prevencia. Viem akurát o tom, o vojnách krajín NATO, Spojené štáty, Veľká Británia po veľkej mediálnej kampani zaútočili na Irak, kde zabili 200- až 300-tisíc civilistov. Oni mali všetci mená, tak ako mal Kuciak a Kušnírová, ale každý to ignoruje. Vieme o vojnách v Afganistane, Sýrii, Líbyi, prevraty, vojna vo Vietname, Grenada, Panama, to sú milióny mŕtvych, ktorí sú vlastne, za ktoré je zodpovedné krajiny NATO, predovšetkým USA, Veľká Británia. A to sú naši spojenci, ktorí rozohrávajú túto vojnu, v ktorej ide vždycky len o nerastné bohatstvo, zdroje. Ďakujem.
8. schôdza NR SR - 1.deň - B. popoludní
Dátum: 2020-06-03
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

140. Ďakujem za slovo. Pekný prejav, Milan. Ja stále nechápem, prečo je Rusko pre nás hrozba. Rozpočet armády Ruskej federácie je 60 mld. euro a rozpočet štátov NATO je 900 mld, z toho je 600 mld. USA. Čiže máme 15-krát väčší rozpočet a bojíme sa Ruskej federácie. Myslím si, že tieto zbytočné provokácie na hranici s Ruskou federáciou k ničomu neprospejú, a uvedomme si, že ak vypukne nejaká vojna, tak to už nebude vojna s konvenčnými zbraňami, ale bude to vojna nukleárna, ktorá bude znamenať vlastne koniec našej civilizácie. Stretol som sa s vojakmi, ktorí chodia na misie aj teda do Pobaltia, ale i do Afganistanu a pýtal som sa ich napríklad, čo vlastne robia v Afganistane, že čo tam strážia nejaké skaly alebo čo? Človek má takú predstavu o tom Afganistane, taká vyprahnutá, skalnatá krajina, nič tam nie je, tak som sa ich pýtal, čo tam vlastne robia, či ničia napríklad tie ópiové políčka. Vieme, že napríklad Afganistan produkuje až 90 % celkovej produkcie ópia. Najprv ich ničili, tie ópiové polia, ale potom prišli na to, že tí chudobní Afganci sú ešte chudobnejší, ako boli. Tak som rozmýšľal prečo, čo tam vlastne šírime, či nejakú demokraciu, keď vieme, že mentálne tie krajiny sú niekde v stredoveku a šíriť tam demokraciu je nezmysel. A potom človek príde na to, že je to zase len o zdrojoch, o zemnom plyne, že sa tam buduje projekt TAPI, čo je vlastne výstavba zemného plynovodu z Turkmenistanu cez Afganistan, cez Pakistan do Indie, čiže projekt TAPI, to si môžte naštudovať, čiže čisto tam ide len o stratégiu, vývoz zemného plynu, aby sa obišla Ruská federácia, aby Irán nevyvážal ropu do Indie. Čiže vždycky ide len o peniaze, o zdroje týchto krajín. Ďakujem.
7. schôdza NR SR - 3.deň - A. dopoludnia
Dátum: 2020-05-14
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

50. Ďakujem za slovo. Chcel by som poďakovať pánovi Kočišovi za rozpravu. Myslím si, že po tejto kritike tejto správy verejného ochrancu práv by bolo možno namieste túto správu zmeniť, názov tejto správy na správu úradu verejného ochrancu dúhových rodín, dúhového, dúhových pochodov, transgenderov alebo ochrancu interrupcií, ochrancu práva väzňov na dlhé vlasy a fúzy alebo na správu ochrancu práva na bývanie zadarmo a pitnú vodu zadarmo. V tej správe, ktorá má teda asi 90 takých reálnych strán, ste sa venovali napríklad jednému prípadu väzňa, ktorý nedostal zdravotnú starostlivosť, očné vyšetrenie až po 8 mesiacoch. Ešte ste to riešili na Európskom súde pre ľudské práva. My nie sme väzni a myslím si, že tie čakacie doby sú úplne bežné u očného lekára 8 mesiacov aj viac. Ja som čakal napríklad rok. Čiže myslím si, že to nie sú vôbec také zaujímavé a závažné otázky. Čo sa týka tej hygienicky hendikepovanej marginalizovanej skupiny, o ktorej sa tu stále rozpráva, ja si myslím, že najdôležitejšia vec, čo potrebuje táto skupina, je vzdelanie. Vzdelanie, vzdelanie, vzdelanie a na tom treba stavať. Myslím, že netreba hľadať teplú vodu, treba na..., sa pozrieť do iných krajín, ako riešia problémy s nejakými menšinami, ktoré chcú integrovať do spoločnosti formou internátnych škôl a podobne. Riešia to v Rusku, riešia to aj v iných krajinách, takže myslím si, že to vzdelanie je namieste. A ohľadom tých rodov. Sú dva rody, samozrejme, existujú, ako lekár viem, že rôzne mozaiky a zmeny tých karyotypov, ale sú to výnimočné veci... (Prerušenie vystúpenia časomerom.)
12. schôdza NR SR - 6.deň - A. dopoludnia
Dátum: 2020-09-24
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

53. Vďaka, pán predsedajúci. Začnem zhodou a pochvalou predsedovi zahraničného výboru, veľmi ma teší, že zaznelo úplne jasne, že sa zhodujeme na tých základných líniach zahraničnej politiky a kam patríme, k tomu Západu a nie všetky štyri svetové osi. Ešte mala čas prehovoriť, alebo teda to druhé krídlo bývalého SMER-u, ale predpokladám, že tá zhoda sa bude vzťahovať aj na nich. Teší ma to, pretože v tejto zásadnej veci potrebujeme mať jasno, a teší ma, že tie výnimky sú viac-menej zredukované na pána poslanca Blahu. Tá druhá vec, na ktorú som ešte chcel reagovať, je také to vytváranie toho alebo to podsúvanie nejakej tézy o servilnosti. A teraz rozumiem politicky, čo sa tu deje a aká hra sa hrá, ale, pán predseda, vy sám, veď máme podobné diskusie v našich výboroch, viete dobre, za čo sme bojovali v, pri pláne obnovy a odolnosti, kde sa podarilo presadiť napríklad zásadne iný mechanizmus v rozdeľovaní tých financií, ktorý nahral Slovensko v konečnom dôsledku napriek pôvodným návrhom Európskej komisie. Takisto platí, že keď sme potrebovali, zabojovali sme o vyššie poplatky alebo vyššie platy pre našich poľnohospodárov. Takže tie tézy o servilnosti, opäť rozumiem, aká hra sa tu hrá, ale držme sa faktov, prosím, mňa teší, že tá diskusia zahraničnej politiky bola zatiaľ až na spomenuté výnimky veľmi konsenzuálna. Vďaka.
12. schôdza NR SR - 4.deň - A. dopoludnia
Dátum: 2020-09-22
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

6. Vďaka, pán predsedajúci, dovoľte mi veľmi krátko len k tomu bodu pána poslanca Dostála, v ktorom navrhuje 28. október ako deň štátneho sviatku. Budem stručný, lebo v podstate moje argumenty už pomenoval aj pán poslanec Dostál, aj pán poslanec Osuský ešte v piatok. Pre mňa je ten 28. október a jeho uznanie ako štátny sviatok, nielen, samozrejme, o takej oslave našej prvej štátnosti, akokoľvek nedokonalá bola, ale aj o takej náprave istej historickej absurdnosti alebo absurdity, my oslavujeme narodenie, úmrtie Milana Rastislava Štefánika, mnohí z nás boli pred pár týždňami v Košariskách pri jeho rodnom dome, ale akosi sme zabudli na jeho najväčšie dielo, ktorý bol práve vznik Československej republiky, o ktorú sa kľúčovým spôsobom zaslúžil, takže prosím kolegov o podporu, dúfam, že vidíte logiku aj v tom, že pri, popri oslave Milana Rastislava Štefánika ako osoby sa patrí pripomenúť si aj to dielo, ktoré po sebe zanechal. Veľká vďaka.
12. schôdza NR SR - 2.deň - B. popoludní
Dátum: 2020-09-17
Poslanec: Valášek, Tomáš (ZA ĽUDÍ)
Druh vystúpenia: Vystúpenie v rozprave

47. Ono to bolo vlastne už odpovedané, myslím, ale pre istotu, objavili sa také informácie, že tá kompenzácia vlastne by išla mimo profesionálnych športov, len na amatérske športy a mládež. Ale už z povahy tých schém, ktoré ste popísali, logicky vyplýva, že máte na mysli aj profesionálny šport. Takže dobre tomu rozumiem?
9. schôdza NR SR - 2.deň - B. popoludní
Dátum: 2020-07-08
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

38. Vďaka, pán predsedajúci. Skúsim sa vrátiť do ríše faktov. Tri body. Ten prvý je povedať, rozumiem tým, ktorí sa obávajú tej pôžičky, výšky tej pôžičky, aj tej doby splatnosti 2057. Naša strana, predpokladám, že väčšina normálne rozmýšľajúcich ľudí v parlamente, je za zodpovedné rozpočtovanie. Ja som nervózny už z mojej malej hypotéky, nieto z niekoľkomiliardovej pôžičky. Ale situácia nie je normálna. Za okolností, kedy nám ide prepadnúť, sa nám prepadla ekonomika, už teraz vieme o nejakých 10 %, kedy nám ide narásť nezamestnanosť na minimálne 10 %, alebo tak okolo 10 %, by bolo nezodpovedné si nepožičať, lebo to znamená, že desaťtisíce pracovných miest, ktoré touto pomocou zachraňujeme, by neboli zachránené so sociálnymi dopadmi, ktoré si vieme predstaviť. Ten druhý bod je uistiť tých poslancov, europoslancov, ktorí vyjadrili obavu, či táto koalícia nezaspala na štarte. Uisťujem vás, že sme multitaskeri, vieme sa aj hádať o diplomových prácach, aj zároveň pripravovať reformné plány. Už je viacero procesov, ktoré sú rozbehnuté na rôznych ministerstvách aj na úrovni vlády samotnej alebo predsedu vlády samotnej, ktoré už vedú k písaniu plánov. A tie nápady, ktoré ste ponúkli, ktoré sme pozorne počúvali, sú, samozrejme, veľmi vítané. A posledný taký krátky postreh k tomu, že čo by malo byť v reformnom pláne. No ono je to jednoduché aj strašne komplikované. Jednoduché v tom zmysle, že, že úplná zhoda, máme tu jednu unikátnu šancu na generáciu. Vedeli sme už 20 rokov, že ten model, ktorý máme, ktorý nás živí, lakovanie, montovanie, zváranie, automobiliek u nás skôr či neskôr skončí. Padlo nám tak trošku do lona 6 mld. vo forme toho Next Generation, ktoré vieme teraz využiť. Nikto z nás si asi netrúfne povedať, že čo nás bude živiť o 20 rokov. Ale vieme už teraz, že musíme vytvoriť podmienky pre to, aby o 20 rokov vzdelaní, motivovaní, úspešní Slováci, ktorí fungujú v spravodlivom štáte, kde ich o ich vynálezy, o ich kreativitu neokradne nikto. Takže títo ľudia nás budú živiť, tieto podmienky musíme dnes reformami vytvoriť. Vďaka.
8. schôdza NR SR - 2.deň - B. popoludní
Dátum: 2020-06-04
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

93. Vďaka, pán predsedajúci. Budem vecný, lebo tých, tých emócií už bolo dnes dosť. Ako myslím si, že je úplne normálne, a dokonca by som povedal, že v zdravej demokratickej spoločnosti, že inteligentní ľudia vedú debatu a rozhá..., rozchádzajú v názore, že aký presne má byť systém na voľbu generálneho prokuratúra, prokurátora, ale, prosím, nestrašme sa nejakým zahraničným trestom, ostrakizovaním alebo potrestaním, preto tá realita je skutočne rôznorodá a nie je žiaden európsky štandard. Faktom je a už to tu odznelo, ale stojí to za zopakovanie, že minimálne tri krajiny Európskej únie mimo tých anglosaských v Británii, to už ani nie je v EÚ, majú právny systém, ktorý explicitne umožňuje, aby sa generálnym prokurátorom stali ľudia iní ako prokurátori, Chorvátsko, Lotyšsko, Slovinsko. Minimálne v ďalších 6 krajinách aktuálne dnes slúžia vo funkcii ľudia, ktorí neboli generálnymi prokurátormi, pardon, neboli prokurátormi v čase, keď boli nominovaní za generálnych prokurátorov, Holandsko, Cyprus, Litva, Švédsko, Poľsko a Česko. Benátska komisia sa vyjadrila k tejto téme. Vyjadrila sa k nej dvakrát. Aj v otázke Čiernej Hory, aj v otázke Ukrajiny. A obidvakrát privítala tú možnosť otvoriť systém aj ľuďom iným ako prokurátori. Explicitne preto, lebo bolo treba čistiť tento systém od starých pliev. Inak ako jediný taký prvok, keď sa pozriete, že čo z tých, čo tie krajiny odlišuje od tých iných krajín, ktoré majú za generálnych prokurátorov len prokurátorov. Také to pojítko je, že väčšinou ide o krajiny, ktoré sú v tranzícii a ktoré potrebujú vyčistiť systém od nekalých vplyvov. A pre mňa je skôr, teraz trošku zapolitizujem, ale pre mňa je dosť smutnou vizitkou to, že Slovensko sa po, po ix rokoch nezávislosti ocitá v situácii, že stále sme de facto krajinou v tranzícii, že ešte stále máme systém prokuratúry nevyčistený. Je smutné, že sme v tej istej kategórii ako Čierna Hora a Ukrajina. Ale to je vizitkou predošlých vlád, nie tejto súčasnej, ktorá sa snaží ten systém len vyčistiť. Ďakujem. (Potlesk.)